送臨江交代張司理
作者：唐士恥
朝代：宋

paragraphs: 子房帝王師，溢慶流裔孫。
朅來之蕭灘，快覩芝眉溫。
亭亭起黄氣，中有陰德存。
宜哉孔融表，輻輳排天閽。
通籍何足道，履聲還青氈。
嗟我一何幸，夤緣踵符文。
自顧菲且愚，續貂誠所難。
承顔一甲子，夙昔披晤言。
柳濃烟冥冥，鷁舟江吐吞。
順流急如箭，催鼓且勿喧。
爲語徒作惡，且盡沙頭尊。